Burjassot es bolca a favor de la recerca en el càncer infantil
2025-07-24

El Camp de Los Silos de Burjassot s’ha omplert de solidaritat de mans de l’equip amfitrió, el Burjassot CF, i dels veterans del València CF que han disputat un dels partits més emotius de l’any, el de la solidaritat en favor de la recerca del càncer infantil.

No podia faltar a aquest partit tan especial l’alcalde de Burjassot, Rafa García, que, acompanyat del regidor d’Esports, Manuel Pérez Menero, i de la regidora de Serveis Socials, Olga Camps, va lliurar un quadre commemoratiu del partit tant al Burjassot CF com al València Cf. A més, el València CF també va lliurar tant a l’Ajuntament com a l’equip amfitrió una placa de reconeixement. També van estar presents diferents membres de la Corporació Municipal.

La trobada fou organitzada per Esperanza y sonrisa, una associació sense ànim de lucre, l’objectiu de la qual és recaptar fons per a ajudar a la recerca del càncer infantil; fons que seran destinats a l’Institut de Recerca Sanitària (IIS) en el seu departament d’Oncologia Infantil de l’Hospital La Fe de València. L’associació va ser fundada per la mare d’Iraila, una xiqueta d’11 anys que va participar en el programa televisiu “La Voz Kids” i que va morir durant l’emissió d’aquest programa com a conseqüència del càncer que patia.